text: Efter rekord-vådt år: Afgrøder står under vand
  12 januar 2018 kl. 17.33
  2017 var et af de vådeste år i mands minde. Ikke siden 1874 har vi haft et år med så meget regn. Den megen regn har store konsekvenser - især for landbruget.
  Mere end en meter vand er der faldet flere steder i landsdelen i 2017. Det er rigtig meget. Især er det gået hårdt ud over Aabenraa, Esbjerg, Tønder og Billund, hvor der faldt virkelig store mængder. 
  Faktisk er Aabenraa det sted, hvor det regnede mest i hele landet. Med mere en en meter nedbør har det store konsekvenser - især for landmændene.
  Mogens Dall, landmand, Aabenraa: "Ja, hvis det var ris vi dyrkede, men det er jo hvede..."
  Landmændenes problem kan snart også blive forbrugernes, for næste års afgrøder står under vand.
  Landmand Mogens Dall er bekymret:
  - Ja, hvis det var ris vi dyrkede, men det er jo hvede....
  I løbet af 2017 faldt der over en meter regn i Aabenraa Kommune. Det kan ses på markerne i den sønderjyske kommune.
  - I de 35 år jeg har været landmand, har jeg ikke oplevet noget lignende. Det er også nyt for mig, at det er i de ekstremer, siger Mogens Dall. 
  Planterne kan ikke tåle så meget vand, og de dør langsomt. 
  Vinterens afgrøder er ødelagte, og det kommer Mogens Dall til at kunne mærke på sin pengepung:
  - Jeg kan da se frem til en 300.000 kroner i mindre fortjeneste, og det betyder en mindre ansat også.
  Mogens Dall ville ønske, det snart er slut, og han håber, at kommunerne i fremtiden vil udbygge vandløbene. For løsningen er jo at komme af med vandet.
  